Diari Oficial de la Generalitat Valenciana


Sumari del DOGV 3482, del 27-04-1999 (1999/3469)

ORDRE de 6 d'abril de 1999, de la Conselleria de Cultura, Educació i Ciència per la qual es convoquen ajudes econòmiques per a la realització de projectes d'investigació i innovació educativa i desenrotllament curricular durant el curs acadèmic 1999/2000 i els Premis 1999 a la Innovació Educativa.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3482

Data del DOGV
:   27-04-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3469


Data del document
:   19-04-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * nova pedagogia
    * premi cultural
    * suport econòmic

ORDRE de 6 d'abril de 1999, de la Conselleria de Cultura, Educació i Ciència per la qual es convoquen ajudes econòmiques per a la realització de projectes d'investigació i innovació educativa i desenrotllament curricular durant el curs acadèmic 1999/2000 i els Premis 1999 a la Innovació Educativa. [1999/X3469]
  
La Llei Orgànica 1/1990, de 3 d'octubre, d'Ordenació General del Sistema Educatiu, en l'article 55, assenyala la innovació i la investigació educativa com un dels factors afavoridors de la qualitat i millora de l'ensenyament, als quals els poders públics han de prestar una atenció prioritària.
  
Per això, les administracions educatives, conformement amb l'article 59 de la mateixa llei, han de fomentar la investigació i afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents.
  
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, resulta necessari que l'administració educativa possibilite l'elaboració de projectes d'investigació i de materials curriculars sobre l'aplicació dels diferents programes d'educació bilingüe.
  
Per la seua part, els decrets pels quals s'establix el currículum de la Comunitat Valenciana per a les etapes d'Educació Infantil, Educació Primària, Educació Secundària Obligatòria i Batxillerat disposen que la conselleria fomente l'elaboració de projectes i materials de desenrotllament curricular. De la mateixa manera, els decrets de currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
  
Al mateix temps, el Pla d'Actuació del Govern de la Generalitat Valenciana per a la Igualtat d'Oportunitats entre Homes i Dones 1997-2000 (PIO), inclou entre les seues accions la de promoure la realització d'estudis i projectes d'investigació i innovació de la pràctica docent des de la perspectiva de gènere.
  
En conseqüència, la Conselleria de Cultura, Educació i Ciència es proposa afavorir l'elaboració de projectes que complisquen la doble funció d'estimular el professorat en la seua pràctica docent i d'oferir als centres docents models innovadors per a la concreció del currículum que li és pròpia, prestant una especial atenció a l'adaptació dels nous ensenyaments a la realitat sociolingüística de la nostra comunitat educativa.
  
Per tot això, i fent ús de les atribucions conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer. Convocatòria
  
1. Convocar un concurs d'ajudes econòmiques per a la realització de projectes d'investigació i innovació educativa i desenrotllament curricular, i aprovar les bases per les quals es regirà la convocatòria, que figuren com a annex I.
  
2. Convocar els Premis 1999 a la Innovació Educativa i aprovar les bases per les quals es regirà la convocatòria, que figuren com a annex II.
  
Segon. Fases de realització dels projectes i concessió dels premis
  
1. Els projectes seleccionats es realitzaran en les següents fases:
  
Primera fase: fins a desembre de l'any 1999
  
Segona fase: primer semestre del 2000
  
2. Els materials didàctics que es presenten als Premis a la Innovació Educativa hauran d'estar acabats totalment abans del dia 15 d'octubre de 1999. La concessió dels Premis a la Innovació Educativa de l'any 1999 tindrà lloc al novembre de l'any 1999.
  
Tercer. Finançament
  
1. Els projectes seleccionats seran sufragats, en la primera fase, a càrrec de la línia pressupostària 404 del programa 421.30 del pressupost de la Generalitat Valenciana per a 1999, per un import global màxim de 5.500.000 pessetes.
  
La convocatòria d'ajudes per a la realització de la segona fase serà regulada per una nova ordre de la Conselleria de Cultura, Educació i Ciència, i estarà condicionada, en qualsevol cas, a la correcta realització de la primera fase del projecte seleccionat i a l'existència de consignació pressupostària suficient en el dit exercici.
  
2. Els Premis tindran una dotació màxima de 2.500.000 pessetes, que serà abonada a càrrec de l'aplicació pressupostària anteriorment citada i segons la distribució següent:
  
Un primer premi de 700.000 PTA.
  
Un segon premi de 500.000 PTA.
  
Un tercer premi de 300.000 PTA.
  
Cinc quarts premis de 200.000 PTA.
  
A més, es podran concedir mencions honorífiques, sense dotació econòmica, si la qualitat dels treballs presentats i no premiats ho permet, segons el parer del jurat.
  
3. Tots o algun dels premis podran ser declarats deserts. En este cas la dotació pressupostària prevista es distribuirà proporcionalment entre els projectes seleccionats per al curs acadèmic 1999/2000.
  
DISPOSICIONS FINALS
  
Primera
  
Es delega en la Direcció General d'Ordenació i Innovació Educativa i Política Lingüística la facultat de resoldre la convocatòria, se l'autoritza a adoptar les mesures oportunes per al compliment i desplegament de la present ordre, i també per a resoldre totes les incidències que es plantegen en la seua interpretació i execució.
  
Segona
  
La entrada en vigor d'esta ordre serà l'endemà de la seua publicació en el Diari Oficial de la Generalitat Valenciana.
  
Contra esta ordre, que posa fi a la via administrativa, l'interessat podrà interposar recurs contenciós administratiu davant del Tribunal Superior de Justícia de la Comunitat Valenciana en el termini de dos mesos o 10 dies, si s'opta per seguir el procediment per a la protecció dels drets fonamentals de la persona, comptats a partir de l'endemà de la seua publicació en el Diari Oficial de la Generalitat Valenciana. Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 6 d'abril de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases del concurs d'ajudes econòmiques per a la realització de projectes d'investigació i innovació educativa i desenrotllament curricular durant el curs acadèmic 1999/2000.
  
Primera. Objectiu
  
Fomentar la innovació i la investigació educativa ajudant a la realització de projectes que faciliten:
  
- el treball en equip del professorat en el marc de l'autonomia pedagògica i organitzativa dels centres docents.
  
- l'elaboració de models de programació docent en el procés de concreció del currículum als centres.
  
- l'adopció de mesures tendents a millorar l'atenció a la diversitat de motivacions, capacitats i interessos de les alumnes i dels alumnes.
  
- l'educació en valors a través de la incorporació dels temes transversals en el currículum.
  
Segona. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats concertats, dependents de la Conselleria de Cultura, Educació i Ciència o en programes municipals d'EPA, de nivells d'Educació Infantil, Educació Primària, Educació Secundària Obligatòria, Batxillerat, BUP, COU, Formació Professional, Cicles formatius de Formació Professional Específica, Educació de Persones Adultes, Educació Especial, Escoles Oficials d'Idiomes i Ensenyaments Artístics.
  
b) El personal laboral especialista dependent de la Conselleria de Cultura, Educació i Ciència.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.
  
2. Forma de participació
  
El personal indicat en el punt anterior podrà participar individualment o com a grup de treball.
  
Tercera. Tramitació de les sol·licituds
  
1. Sol·licituds.
  
Les persones que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex III quan la sol·licitud es realitze a títol individual, o segons el model de l'annex IV quan la presente un grup.
  
2. Documentació. La sol·licitud s'acompanyarà sempre dels següents documents:
  
a) Projecte que es desitja realitzar, en triple exemplar, segons el model que figura en l'annex V.
  
b) Certificat, nomenament o nòmina de l'any 1999, que acredite que tots els participants en el projecte complixen els requisits establits en la base segona de la convocatòria.
  
c) En el cas de participar com a grup de treball, acta de constitució, segons el model de l'annex VI.
  
d) Certificat de la direcció del centre en què es desenrotllarà el projecte, en què constarà l'òrgan del centre que ha manifestat el seu acord per a la seua realització, segons el model de l'annex VII.
  
3. Termini i lloc de presentació
  
Les sol·licituds es presentaran en el Registre General de la Conselleria de Cultura, Educació i Ciència (Av. Campanar, 32. 46981 València), en les direccions territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus es farà en sobre obert per a ser datada i segellada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (816 584 079).
  
El termini de presentació serà de 20 dies naturals comptats a partir de l'endemà de la publicació de la present ordre en el Diari Oficial de la Generalitat Valenciana. Si el dit termini finalitzara en dia inhàbil o dissabte, s'entendrà prorrogat fins el primer dia hàbil següent.
  
Quarta. Procés de selecció
  
1. Comissió de Selecció.
  
La selecció dels projectes la realitzarà una comissió constituïda per:
  
President:
  
- El cap del Servei de Programes d'Innovació i Suport Escolar, que podrà delegar en el vicepresident.
  
Vicepresident:
  
- El cap del Programa d'Innovació.
  
Vocals:
  
- Un inspector o inspectora d'Educació, designat pel director general d'Ordenació i Innovació Educativa i Política Lingüística.
  
- Tres directors o directores de CEFIRE, un de l'àmbit de cada direcció territorial de Cultura i Educació, designats pel director general d'Ordenació i Innovació Educativa i Política Lingüística.
  
Actuarà com a secretari de la Comissió, un funcionari de la Direcció General d'Ordenació i Innovació Educativa i Política Lingüística.
  
A les reunions de la comissió podrà assistir un representant de cada un dels sindicats que formen part de la Mesa Sindical Sectorial d'Educació, que tindrà veu però no vot.
  
La comissió actuarà conforme al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i sol·licitar la participació d'especialistes per a col·laborar en la valoració dels projectes presentats.
  
2. Criteris de selecció
  
2.1. Per a la selecció dels projectes presentats es tindran en compte els criteris i el barem corresponent que figuren en l'annex VIII.
  
2.2. Seran seleccionats tots els projectes que obtinguen 5 o més punts en el punt 1 de l'annex VIII. No podran ser seleccionats aquells projectes la temàtica dels quals siga objecte de convocatòria específica per part de la Conselleria de Cultura, Educació i Ciència.
  
2.3. Per al curs escolar 1999/2000, tindran la consideració de prioritaris els projectes relatius a:
  
a) Indicadors del desenrotllament de les capacitats contingudes en els objectius de l'Educació Secundària Obligatòria per a facilitar l'adopció dels acords que implica l'avaluació integradora dels aprenentatges de l'alumnat i les decisions corresponents, com són els criteris de promoció.
  
b) Experiències de coordinació entre centres d'Educació Primària, que estan impartint el primer cicle d'Educació Secundària Obligatòria, i centres de Secundària que estan impartint el segon cicle, per a l'elaboració conjunta dels criteris d'avaluació i promoció.
  
c) Models de programació docent de les àrees del currículum comú de l'Educació Secundària Obligatòria.
  
d) La promoció de la convivència en els centres i el desenrotllament d'actituds solidàries, respectuoses i responsables.
  
e) La incorporació de la perspectiva de gènere en el desenrotllament de la pràctica docent.
  
f) L'educació vial, per a commemorar 1999 com l'any de l'educació vial a Espanya.
  
g) L'aplicació didàctica de les noves tecnologies.
  
3. Resolució de la convocatòria
  
3.1. La Comissió de Selecció ordenarà la llista dels projectes seleccionats, en funció de la puntuació obtinguda, i anirà assignant per eixe ordre les ajudes econòmiques que considere necessàries per a la realització dels citats projectes.
  
3.2. La relació provisional dels projectes seleccionats, indicant les quantitats assignades, i la relació provisional dels projectes no seleccionats, es faran públiques al tauler d'anuncis de la Conselleria de Cultura, Educació i Ciència i de les Direccions Territorials de Cultura i Educació.
  
3.3. S'establix un termini de 10 dies naturals, comptats a partir de la data de publicació de la relació provisional mencionada en el punt anterior perquè:
  
L'autor o la autora, si el projecte és individual, o el coordinador o la coordinadora, si el projecte és d'un grup, remeten a la Direcció General d'Ordenació i Innovació Educativa i Política Lingüística, Servei de Programes d'Innovació i Suport Escolar, un escrit, utilitzant el model de l'annex IX, en què facen constar que accepten realitzar el projecte presentat en les condicions aprovades per la Comissió de Selecció.
  
Els autors o les autores, els coordinadors o les coordinadores dels projectes no seleccionats puguen presentar les al·legacions que consideren oportunes.
  
3.4. Transcorregut el termini establit en el punt anterior, comprovats els escrits d'acceptació, estudiades, i en el seu cas, ateses les al·legacions presentades, la Comissió de Selecció elevarà proposta definitiva a la Direcció General d'Ordenació i Innovació Educativa i Política Lingüística.
  
3.5. La relació definitiva dels projectes seleccionats es publicarà en el Diari Oficial de la Generalitat Valenciana per Resolució de la Direcció General d'Ordenació i Innovació Educativa i Política Lingüística.
  
Quinta. Comissió de Seguiment i Avaluació
  
1. Composició
  
Durant la primera quinzena de juliol de 1999 es constituirà una Comissió de Seguiment i Avaluació dels projectes seleccionats, la composició de la qual serà:
  
President:
  
- El cap del Servei de Programes d'Innovació i Suport Escolar, que podrà delegar en el Vicepresident.
  
Vicepresident:
  
- El cap del Programa d'Innovació Educativa.
  
Vocals:
  
- Tres inspectors o inspectores d'Educació, un de cada direcció territorial de Cultura i Educació, designats pel director territorial corresponent.
  
- Els tres directors o directores de CEFIRE que formen part de la Comissió de Selecció prevista en la base quarta.
  
2. Funcions
  
La comissió tindrà les següents funcions:
  
2.1. Establir les directrius i procediments oportuns perquè els projectes es desenrotllen conforme als objectius previstos, i els seus responsables tinguen l'assessorament que puguen necessitar.
  
2.2. Aprovar les memòries finals i elaborar l'informe final dels projectes.
  
2.3. Proposar, en el seu cas, la publicació d'algun dels projectes seleccionats o dels seus resums.
  
2.4. Proposar les hores de formació que cal certificar per la realització de cada projecte.
  
Sisena. Pagament de les ajudes
  
1. La Comissió de Selecció fixarà l'import de l'ajuda concedida a cadascun dels projectes seleccionats, que per a la realització de la primera fase no podrà superar les 300.000 pessetes. L'ajuda podrà concedir-se per dos conceptes:
  
a) Com a ajuda econòmica al treball fet per l'autor o equip d'autors.
  
b) Com a dotació econòmica destinada al finançament de les següents despeses derivades de l'execució del projecte: material fungible, bibliografia, desplaçaments (quilometratge en vehicle propi o bitllets de transport públic) i encàrrec de treballs especialitzats.
  
2. Per a procedir al pagament de les ajudes corresponents a la primera fase, la Comissió de Seguiment i Avaluació establida en la base quinta de la present ordre i els beneficiaris de les ajudes, abans del 15 de novembre de 1999, remetran la següent documentació:
  
- La Comissió de Seguiment i Avaluació:
  
Informe de progrés en què es farà constar si els projectes s'estan fent de la forma establida i tenen prou garanties de qualitat.
  
- Els beneficiaris de les ajudes:
  
Informe de l'estat de desenrotllament del projecte seleccionat.
  
Comunicació a la Direcció General d'Ordenació i Innovació Educativa i Política Lingüística si el projecte seleccionat ha rebut o rebrà alguna beca o ajuda de qualsevol administració o entitat pública o privada, nacional o internacional, per a la cobertura de les despeses ocasionades. La comunicació és d'obligat compliment encara que la concessió de les ajudes siga posterior a la selecció del projecte en la present convocatòria.
  
Justificació econòmica de les despeses materials derivades de l'execució del projecte. Per tal de facilitar el procediment administratiu de la justificació, s'haurà de presentar la documentació tenint en compte els aspectes següents:
  
a) Adjuntar els originals de les factures o dels rebuts, emesos a nom de la persona autora o coordinadora del projecte o d'algun dels membres que constituïxen l'equip de treball, la composició del qual haurà d'estar especificada en el projecte presentat. En qualsevol cas, haurà de figurar en els documents acreditatius de la despesa el títol del projecte.
  
b) Totes les factures o rebuts hauran d'estar datats en el període comprés entre l'1 de setembre i el 15 de novembre de 1999.
  
c) La quantitat justificada haurà d'ajustar-se exactament a l'ajuda concedida.
  
Setena. Percepció de les ajudes
  
1. Les ajudes es percebran després de l'entrega de la documentació que s'especifica en la base anterior i la seua aprovació per la Direcció General d'Ordenació i Innovació Educativa i Política Lingüística, a proposta del ppresident de la Comissió de Seguiment i Avaluació.
  
2. Els lliuraments es faran per transferència bancària a nom de la persona sol·licitant de l'ajuda si el projecte és individual, i a nom del coordinador si ha sigut sol·licitat per un grup.
  
3. Les persones beneficiàries que no presenten la documentació indicada en la base sisena, abans del 15 de novembre, perdran el dret a percebre l'ajuda concedida.
  
4. Tota alteració de les condicions que s'han tingut en compte per a la concessió de les ajudes podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la citada llei.
  
Huitena. Certificació de les activitats realitzades
  
Les activitats que es realitzen a través de la present convocatòria tenen un component important de formació del professorat. L'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificació de les activitats de formació permanent del professorat, en el punt quinze, considera els projectes d'innovació pedagògica i curricular com una modalitat de formació. En conseqüència, la certificació corresponent als projectes seleccionats en la convocatòria, que serà personal per a cadascuna de les persones participants, s'emetrà conforme al que disposen la mencionada ordre i la present convocatòria.
  
Novena. Publicació
  
La Conselleria de Cultura, Educació i Ciència es reserva durant un any, comptador des de la data d'aprovació de les memòries finals i el seu informe per la Comissió de Seguiment i Avaluació, la facultat de realitzar una primera edició, respectant l'autoria, dels projectes seleccionats, sense abonar drets d'autoria addicionals.
  
La publicació dels projectes durant el dit període de temps, haurà de ser autoritzada per escrit per la Direcció General d'Ordenació i Innovació Educativa i Política Lingüística.
  
La reserva dels drets de publicació no implica compromís d'edició per part de la Conselleria de Cultura, Educació i Ciència.
  
Annex II
  
Bases per a la concessió dels Premis 1999 a la Innovació Educativa
  
Primera. Objectius
  
- Estimular la labor d'innovació i investigació educativa per al desenrotllament del currículum en el marc de la programació docent.
  
- Afavorir l'elaboració de materials didàctics que faciliten la labor docent en l'atenció a la diversitat d'interessos, capacitats i motivacions de l'alumnat.
  
Segona. Destinataris i forma de participació
  
1. Destinataris. Podrà participar en la convocatòria:
  
a) El personal docent que està en actiu o que exercix funcions de suport escolar en centres docents públics o privats concertats, dependents de la Conselleria de Cultura, Educació i Ciència o en programes municipals d'EPA, de nivells d'Educació Infantil, Educació Primària, Educació Secundària Obligatòria, Batxillerat, BUP, COU, Formació Professional, cicles formatius de Formació Professional Específica, Educació de Persones Adultes, Educació Especial, Escoles Oficials d'Idiomes i Ensenyaments Artístics.
  
b) El personal laboral especialista dependent de la Conselleria de Cultura, Educació i Ciència.
  
c) El personal que exercix la funció inspectora o que ocupa llocs de treball classificats com a docents en la relació de llocs de treball de la Conselleria de Cultura, Educació i Ciència.
  
2. Forma de participació
  
El personal indicat en el punt anterior podrà participar individualment o com a grup de treball.
  
3. Les persones que opten a estos premis hauran de presentar un treball d'innovació que tinga aplicació pràctica a l'aula, consistent en materials didàctics que desenrotllen el currículum de la Comunitat Valenciana de qualsevol dels nivells i etapes del sistema educatiu.
  
Tercera. Condicions de participació
  
1. La presentació dels treballs implica l'acceptació expressa de totes les bases de la present convocatòria.
  
2. Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana.
  
3. No podran participar aquells treballs que hagen estat premiats en qualsevol convocatòria pública o privada anterior a la present convocatòria, ni els projectes que reben ajuda econòmica en la present convocatòria.
  
Quarta. Tramitació de les sol·licituds
  
1. Sol·licituds.
  
Les persones o els equips que desitgen prendre part en la convocatòria formularan les sol·licituds, dirigides al director general d'Ordenació i Innovació Educativa i Política Lingüística, segons el model que figura en l'annex X quan la sol·licitud es realitze a títol individual, o segons el model que figura en l'annex XI quan la presente un grup.
  
2. Documentació. La sol·licitud s'acompanyarà sempre dels següents documents:
  
a) El treball que es presenta (original i 2 còpies) a la present convocatòria en les condicions assenyalades en la base tercera.
  
b) Memòria descriptiva del treball (original i 2 còpies), amb un màxim de 10 folis, on consten les dades següents: persona o equip de persones que han realitzat el treball, justificació i objectius, metodologia utilitzada, possibilitats de continuïtat del treball i bibliografia utilitzada.
  
c) Certificat, nomenament o nòmina de l'any 1999 que acredite que tots els participants complixen els requisits establits en la base segona de la convocatòria.
  
3. Lloc de presentació
  
Les sol·licituds es presentaran en el Registre General de la Conselleria de Cultura, Educació i Ciència (Av. Campanar, 32. 46850 València), en les Direccions Territorials de Cultura i Educació, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presente en una oficina de Correus es farà en sobre obert per a ser datada i segellada pel funcionari de correus abans de ser certificada. Els participants que no presenten directament la sol·licitud en el Registre General de la Conselleria de Cultura, Educació i Ciència, hauran de comunicar el lloc de presentació de la sol·licitud al fax de la Direcció General d'Ordenació i Innovació Educativa i Política Lingüística (226 346 955).
  
4. Termini de presentació
  
El termini de presentació finalitzarà el 15 d'octubre de 1999.
  
Quinta. Procés de concessió dels premis
  
1. Jurat de Selecció.
  
Els treballs presentats seran examinats i avaluats per un Jurat de Selecció constituït per :
  
President:
  
- El director general d'Ordenació i Innovació Educativa i Política Lingüística, que podrà delegar en el vicepresident.
  
Vicepresident:
  
- El cap de l'Àrea d'Ordenació, Innovació i Formació Professional.
  
Vocals:
  
- El cap del Servei de Programes d'Innovació i Suport Escolar.
  
- El cap del Servei d'Ensenyaments en Valencià.
  
- El cap del Programa d'Innovació.
  
Actuarà com a secretari del Jurat, un funcionari de la Direcció General d'Ordenació i Innovació Educativa i Política Lingüística.
  
A les reunions del Jurat podrà assistir un representant de cadascun dels sindicats que formen part de la Mesa Sindical Sectorial d'Educació, que tindrà veu però no vot.
  
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar als sol·licitants i sol·licitar la participació d'especialistes en els temes objecte del present concurs per a col·laborar en la valoració dels treballs presentats.
  
2. Temes prioritaris.
  
Seran objecte d'atenció prioritària els materials didàctics que versen sobre els següents temes:
  
a) Comunicació i representació en Educació Infantil.
  
b) Resolució de problemes en Educació Primària.
  
c) Àmbit lingüístic i social i àmbit científic i tecnològic dels programes de diversificació curricular en l'Educació Secundària Obligatòria.
  
d) Educació intercultural en centres que escolaritzen alumnat immigrant o procedent de minories ètniques o culturals que cursen l'Educació Secundària Obligatòria.
  
e) Cicles formatius de grau superior de: comerç internacional; restauració; instal·lacions electròniques.
  
f) Àrea de Formació Professional Específica i Àrea de Formació Bàsica dels Programes de Garantia Social.
  
3. Criteris de valoració.
  
Per a la valoració dels treballs presentats es tindrà en compte els següents criteris:
  
a) Rellevància respecte als aspectes prioritaris indicats en la convocatòria.
  
b) Coherència amb el model de currículum establit en els Decrets de la Comunitat aValenciana.
  
c) Possibilitats d'aplicació en les activitats d'ensenyament-aprenentatge en l'aula.
  
d) Qualitat i rigor del projecte pel seu: interés científic, originalitat, concreció dels objectius plantejats i coherència interna.
  
e) Caràcter innovador per la seua metodologia o pel seu contingut.
  
f) Organització dels continguts de forma que permeten l'atenció a la diversitat de l'alumnat.
  
g) Tractament adequat dels temes transversals.
  
Sisena. Resolució de la convocatòria
  
1. Els premis, tots o algun d'ells, podran ser declarats deserts. Les decisions del jurat de selecció seran inapel·lables.
  
2. Una vegada realitzat el procés de selecció, el Jurat establit a l'efecte, elevarà la proposta per a la concessió dels premis al director general d'Ordenació i Innovació Educativa i Política Lingüística, qui resoldrà la convocatòria.
  
3. La relació dels treballs premiats es publicarà en el Diari Oficial de la Generalitat Valenciana.
  
Setena. Pagament dels premis
  
1. El pagament de l'import corresponent als premis es realitzarà per transferència bancària a nom de l'autor o autora si el treball és individual, o a nom dels diferents autors o autores si el treball és d'un grup. En l'últim cas, la quantia del premi es distribuirà entre els autors o autores en el percentatge indicat en la presentació del treball.
  
2. Els premis estaran subjectes a retenció fiscal segons el que establix l'article 52 del Reial Decret 1.841/1991, de 30 de desembre, pel qual s'aprova el Reglament de l'Impost sobre la Renda de les Persones Físiques.
  
3. Certificació actualitzada d'estar al corrent de les obligacions tributàries i, si és el cas, amb la Seguretat Social, expedida per l'Agència de l'Administració Tributària i de la Seguretat Social.
  
4. Qualsevol alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47 bis de la Llei d'Hisenda Pública de la Generalitat Valenciana i seran causa de reintegrament de les quantitats percebudes les previstes en l'article 47.9 de la dita llei.
  
Huitena. Certificació dels treballs realitzats
  
Els treballs que es presenten a la present convocatòria tenen un component important de formació del professorat. L'Ordre de 9 de juny de 1994, de la Conselleria de Cultura, Educació i Ciència, per la qual es regula la convocatòria, acreditació i certificació de les activitats de formació permanent del professorat, en el punt quinze, considera els projectes d'innovació pedagògica i curricular com una modalitat de formació. En conseqüència, la certificació corresponent als treballs premiats, incloses les mencions honorífiques en esta convocatòria, que serà personal per a cadascuna de les persones participants, s'emetrà conforme disposen la mencionada ordre i la present convocatòria.
  
Novena. Publicació
  
La Conselleria de Cultura, Educació i Ciència es reserva el dret a la reproducció, publicació i difusió dels treballs premiats, així com a guardar un exemplar per al seu dipòsit. Respecte als treballs que puguen ser publicats s'entendrà que els autors renuncien als drets d'autor en la primera edició. Per a successives edicions es convindran amb els respectius autors les condicions oportunes.
  
La publicació dels treballs durant el període d'un any, comptador des de la data de la publicació dels resultats de la present convocatòria en el Diari Oficial de la Generalitat Valenciana, haurà de ser autoritzada per escrit per la Direcció General d'Ordenació i Innovació Educativa i Política Lingüística.